Só lyk vet pret in Plett | Maroela Media
Foto: Nicole Sorour
’n Pragtige uitsig oor dié Tuinroete-juweel. (Foto: BigStock)
Jy kom Plettenbergbaai op ’n heuwel binne en kyk direk oor die hemelblou see aan die onderkant van die hoofstraat, terwyl die bergagtige buitewyke van die dorp onder ’n kombers dennebome toegegooi is ─ dis waarvan vakansiedrome gemaak is! ’n Ontspannende atmosfeer heers oor die kusdorp nou dat die spitsseisoen so te sê verby is en oral sit mense oor hul drankies en gesels op oulike kroegdekke en spoggerige restaurante se stoepe, goudbruin gekleur deur die son.
Ons arriveer by ons verblyf, The River Club, en is gelukkig genoeg om ’n huis te kry wat basies óp die Piesangrivier is. Die saligheid is oorheersend en ons word gegroet deur die mees skouspelagtige uitsig op ’n immergroen berg anderkant die rivier ─ hemels!
Ons uitsig by The River Club. (Foto: Nicole Sorour)
Sanctuary-strand (Foto’s: Hennely Nel)
Alhoewel daar talle lieflike strande in Plettenbergbaai is om te besoek, soos Robberg 5- en Wedge-strand, is Sanctuary-strand ons eerste keuse. Dis slegs vyf minute se ry van ons verblyf af en ons pak broodrolletjies en ons gunstelingdrankies in sodat ons voorbereid is op ’n volle, windlose dag op die strand. Daar word egter kos soos slaptjips en pizza by ’n klein stalletjie by die strand verkoop indien jy vergeet om jou eie kosblik saam te bring. Hiér is die lug ekstra blou, die sand ekstra sag en die branders effe wild ─ ’n bietjie té wild na my sin, maar dis steeds heerlik om in ’n see te swem waar jou asem nie weggeslaan word deur die yskoue Atlantiese waters waaraan ons Kapenaars gewoond is nie!
The Wreck se uitgestrekte strand en branderplankryers. (Foto’s: Nicole Sorour)
Mungo Shop & Mill (Foto: Nicole Sorour)
Bo: Die weefmasjiene. Onder: Plante by die kwekery. (Foto’s: Nicole Sorour)
Garnale by The Lookout Deck. (Foto: Hennely Nel)
Vir die smaaklikste, varsste garnale moet jy beslis The Lookout Deck besoek. Dié restaurant is in die middedorp reg op die strand geleë en is ’n móét as jy na vars seekos smag. Ek is in die sewende hemel: watertandlekker garnale en ’n uitsig oor die hoofstrand wat skrik vir niks ─ dis natuurlik waar die restaurant se naam vandaan kom. Daar is ook ’n lieflike dek waar jy op ’n sonnige dag kan sit en die uitsig behoorlik kan waardeer.
Ons swem onder die pienk hemel op die hoofstrand. (Foto’s: Hennely Nel)
Links: Die Beacon Isle. Regs: Die Beacon Isle se uitsig. (Foto’s: Hennely Nel)
Ons stap al langs Keurboomstrand. (Foto’s: Nicole Sorour)
Vroeg die Donderdagoggend besluit ons om die ietwat besige strande van Plett te verruil vir die stilte van die asemrowende Keurboomstrand. Dis sowat elf kilometer se ry van die middedorp af. Soos jy die afgeleë kusgebied binnery, voel dit asof jy die gordyn na ’n sprokieswêreld ooptrek ─ houthuise is weggesteek tussen die digte, lowergroen bome op die heuwels en die wye, stil strand strek eindeloos voor jou uit. Ons stap vir sowat ’n halfuur langs die ongerepte strand tot by Arch Rock, ’n groot rots wat ’n indrukwekkende tonnel oor die strand vorm. As jy lus is vir ’n bietjie kinderlike pret, kan jy probeer om ’n klip deur die kleiner gaatjie in die rotse bokant die boogrots te gooi ─ dit kan jou heeldag besig hou!
Arch Rock. (Foto’s: Nicole Sorour)
Die uitsig vanaf Robberg, hiér is die skeepswrak “The Wreck” duidelik sigbaar. (Foto: Hennely Nel)
Op ons laaste dag in dié juweel van ’n kusdorp, toets ons ’n bietjie ons fiksheid ─ ons durf ’n voetslaanpad in die Robberg Natuurreservaat aan. Dié pragtige Wêrelderfenisgebied is sowat agt kilometer suid van Plettenbergbaai en bied ’n keuse tussen drie verskillende voetslaanpaaie. Ons besluit om die Witsand-pad te volg wat sowat vyf kilometer lank is. Dis ’n stywe entjie se stap, met baie steil trappe en ’n groot sandduin waar jou tekkies tot oorlopens toe vol sand sal word. Bring plakkies saam as sand in jou tekkies jou dag sal bederf!
Robberg Natuurreservaat se natuurskoon. (Foto’s: Hennely Nel)